

VLADA REPUBLIKE HRVATSKE

Zagreb, 4. travnja 2019.

**PREDLAGATELJ:** Ministarstvo zaštite okoliša i energetike

**PREDMET:** Prijedlog odluke o davanju suglasnosti društvu Plinacro d.o.o. za davanje jamstva za društvo LNG Hrvatska d.o.o. radi povlačenja bespovratnih sredstava za realizaciju plutajućeg terminala za ukapljeni prirodni plin na otoku Krku

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **PRIJEDLOG**

Na temelju članka 82. Zakona o proračunu (Narodne novine, br. [87/08](http://www.zakon.hr/cms.htm?id=210),[136/12](http://www.zakon.hr/cms.htm?id=211),[15/15](http://www.zakon.hr/cms.htm?id=4582)) i članka 36. Zakona o izvršavanju državnog proračuna za 2019. godinu (Narodne novine, br. 113/18) Vlada Republike Hrvatske je na sjednici održanoj\_\_\_\_\_\_\_\_\_\_2019. godine donijela

**ODLUKU**

**o davanju suglasnosti društvu Plinacro d.o.o. za davanje jamstva za društvo LNG Hrvatska d.o.o. radi povlačenja bespovratnih sredstava** **za realizaciju plutajućeg terminala za ukapljeni prirodni plin na otoku Krku**

Daje se suglasnost društvu Plinacro d.o.o. za davanje jamstva društvu LNG Hrvatska d.o.o. radi povlačenja bespovratnih sredstava za realizaciju plutajućeg terminala za ukapljeni prirodni plin na otoku Krku, u iznosu od 22.623.236,31 eura.

  **II.**

Suglasnost iz točke I. ove odluke daje se uz sljedeće uvjete ugovora o korporativnom jamstvu:

* Davatelj jamstva: Plinacro d.o.o.
* Primatelj jamstva: LNG Hrvatska d.o.o.
* Korisnik jamstva: Innovation and Networks Executive Agency (INEA)
* Naziv projekta: Realizacija plutajućeg terminala za ukapljeni prirodni plin na otoku Krku
* Namjena jamstva: Dokazivanje financijske sposobnosti društva LNG Hrvatska d.o.o. u pribavi bespovratnih sredstva od strane Europske unije
* Naknada za izdavanje jamstva: 0,15 % od neto iznosa vrijednosti jamstva mjesečno uvećano za obveze poreza na dodanu vrijednost
* Instrumenti osiguranja: 1 (jedna) zadužnica primatelja jamstva na iznos odobrenog jamstva, potvrđena (solemnizirana) od strane javnog bilježnika u Republici Hrvatskoj.

**III.**

Obvezuje se društvo LNG Hrvatska d.o.o. izvršavati obveze sukladno sklopljenom ugovoru sa INEA-om do konačnog izvršenja ugovora, te sa društvom Plinacro d.o.o. sklopiti poseban ugovor o korporativnom jamstvu, radi reguliranja obveza i odgovornosti.

**IV.**

Ova Odluka stupa na snagu danom donošenja.

**KLASA:**

**URBROJ:**

**Zagreb**,

 **PREDSJEDNIK**

**mr. sc. Andrej Plenković**

**OBRAZLOŽENJE**

Skupština društva LNG Hrvatska d.o.o. (članovi društva HEP d.d. i Plinacro d.o.o.) dana 31. siječnja 2019. godine donijela je Konačnu investicijsku odluku o realizaciji projekta plutajućeg terminala za ukapljeni prirodni plin na otoku Krku SK-02/2019. Točkom IV. predmetne odluke definirano je da će društvo Plinacro d.o.o. osigurati bankovnu garanciju i/ili korporativna jamstva potrebna za povlačenje bespovratnih sredstava od Europske unije u veljači 2019. godine na iznos od 22,62 mil. eura i u veljači 2020. godine na iznos od 17,93 mil. eura.

Uprava i Nadzorni odbor društva Plinacro d.o.o. donijeli su odluke kojima odobravaju sklapanje ugovora o korporativnom jamstvu sa društvom LNG Hrvatska d.o.o., radi ispunjenja uvjeta dokazivanja financijske sposobnosti društva LNG Hrvatska d.o.o. u pribavi bespovratnih sredstva od strane Europske unije, odnosno INEA-e, u iznosu od 22.623.236,31 eura.

Sukladno članku 36. Zakona o izvršavanju državnog proračuna za 2019. godinu, kao i članka 82. Zakona o proračunu (Narodne novine, br. [87/08](http://www.zakon.hr/cms.htm?id=210), [136/12](http://www.zakon.hr/cms.htm?id=211), [15/15](http://www.zakon.hr/cms.htm?id=4582)), Plinacro d.o.o. kao društvo u vlasništvu Republike Hrvatske za davanje jamstava u obvezi je dobiti suglasnost Vlade Republike Hrvatske.

Slijedom navedenog, predlaže se donošenje navedene Odluke.